钦定古今图书集成/明伦汇编/宫闱典/第074卷 > 《贺皇太子冠礼》宋·刘安世
## 钦定古今图书集成/明伦汇编/宫闱典/第074卷 > 《贺皇太子冠礼》宋·刘安世

涓择休辰，备成嘉礼。欢传中禁，喜浃寰区。〈中贺〉窃以
《易》之卦，“震为长男”；礼之经“冠为重事。”前代所慎，旷古
莫行。惟睿圣之作兴，缉旧章而备举。肇称盛典，允属
熙朝。恭惟皇帝陛下，乾健日新，离明洞照。惟时冢嗣，
乃国元良。孝友肃恭，嶷然异禀；容仪辞令，卓尔夙成。
兹顺考于经常，遂肃加于弁冕；筮日之吉，正纚于朝。
措国本若泰山，系人心于少海。天人共庆，寰宇同懽。
服备三加，方显成人之礼；日开五色，遽呈休应之祥。
凡在观瞻，孰不呼舞。臣叨膺外寄，窃睹盛仪。万寿称
觞，阻缀鹓鸾之列；一心享上，誓殚葵藿之诚。